韓簿之常山送行一首
作者：蘇籀
朝代：宋

paragraphs: 蒼隼卑飛亦將擊，素琴不擬貴高張。
勾稽俛首親朱墨，甘旨役心謀稻粱。
吏幹能稱追伯仲，朝端近例寘周行。
題名塔廟經坊市，俯瞷煙雲越澗岡。
相勉三餘牽著擬，助栽九畹待芬芳。
縶維騏驥初從軛，强勁蒹葭要飽霜。
縣小官閒無甚責，秩卑俸薄又何傷。
公田私畝工夫遍，世閥前修在激昂。